USA tar trolig rentepause: – Balansegangen blir avgjørende
Kveldens rentebeskjed fra Fed påvirker børser og renter over hele verden – også norske. Reaksjonen avhenger av hvor «haukete» budskapet er. Den amerikanske sentralbanken Federal Reserve (Fed) hevet renten med et kvart prosentpoeng til intervallet 5–5,25 prosent i mai, to prosentpoeng høyere enn i Norge. Olav Chen, leder for allokering og globale renter i Storebrand, tror i likhet med de fleste at Fed nå venter og ser an effekten av den rekordkraftige innstrammingen. – Men jeg tror det blir et «haukete» budskap, ved at de holder døren åpen for å heve videre senere, slik at renteeffekten ikke forsvinner, sier han til E24. Fed har hevet renten på hvert møte siden mars i fjor for å få bukt med den skyhøye inflasjonen.  I mai droppet Fed formuleringen om at «noen ytterligere innstramninger kan være passende» fra tidligere pressemeldinger. Flere tolket det som en mulig pause i rentehevingene, den første på godt over et år. Selv om de nyeste inflasjonstallene fra USA viste at prisveksten dempet seg, er den fortsatt langt over målet på to prosent. Samtidig er arbeidsledigheten på et historisk lavt nivå. Momentan børsreaksjon Fed er den mektigste sentralbanken og beslutningene herfra påvirker finansmarkedene over hele verden, også norske. Den legger grunnlaget for risikoappetitten på børsene og er avgjørende for globale valutakurser. Hvordan kveldens beslutning vil påvirke markedet, kommer mye an på tonen som blir brukt i forbindelse med fremtidige hevinger, tror Chen. – Hvis Fed sier at rentetoppen er nådd, tror jeg aksjemarkedet reagerer momentant og jubler over det, sier han. – Men hvis de er haukete og fortsatt sier de vil se an, tror jeg reaksjonen blir mer avmålt. Balansegangen blir avgjørende for hvorvidt børsene reagerer positivt eller negativt. Chen tror uansett at en pause vil være positivt, fordi det vil være en milepæl der man ser lys i enden av tunnelen.  Skulle Fed derimot heve renten, går det andre veien. – Det blir ikke børskrakk, men det vil tolkes negativ og sende aksjer ned. Det eneste som vil kunne gjøre situasjonen positiv da, er at Fed samtidig er tydelig på at det er den siste hevingen, sier Chen. Han understreker at Oslo Børs er svært følsom for det som skjer i USA, og at utviklingen vil smitte over til oss. – Stor overraskelse Aksjestrateg Paul Harper i DNB Markets regner også med at det blir mest fokus på Feds kommentarer om renteutviklingen fremover. – Det blir en stor overraskelse hvis Fed øker rentene i morgen, skriver han på e-post til E24. Harper minner om at det ofte tar 6–18 måneder før hele effekten av en renteendring merkes i økonomien.  – Etter den største renteoppgangen i løpet av 12 måneder siden tidlig på 1980-tallet, er det mye usikkerhet om hvor mye av den effekten som fremdeles er foran oss og kan gjøre at ytterligere renteøkninger blir unødvendige, legger han til. Påvirker også Norge Økte renter internasjonalt bidrar til å trekke rentenivået opp her hjemme. Hvis Norges Bank ikke følger på med rentehevinger når andre hever, så vil renteforskjellen kunne bidra til at kronen svekkes, noe som igjen gjør at inflasjonen blir vanskeligere å få ned. Blant de mange faktorene som trekkes frem i forklaringen på den historisk svake kronen, er nettopp det at Norge ikke har hevet renten like mye som andre. De aggressive rentehevingene i USA har også bidratt til å styrke dollaren. Chen viser til at Fed, som den klart mest toneangivende sentralbanken, vil påvirke både Den europeiske sentralbanken (ESB) og Norges Bank. – Norges Bank er litt i en skvis nå hvor den svake kronen gjør det vanskelig å komme ned mot inflasjonsmålet, så både ESBs og Feds beslutninger blir viktige. ESB har sitt rentemøte på torsdag, der det er signalisert ny heving til 3,50 prosent, og ytterligere heving fremover.  – Inflasjonskampen er ikke over ennå, sier Chen. Neste torsdag får vi vite hva Norges Bank gjør. Da renten ble hevet til 3,25 prosent i mai, varslet sentralbanksjef Ida Wolden Bache ny heving i juni, uten å spesifisere med hvor mye.  Etter de overraskende sterke norske inflasjonstallene forrige uke, var det flere som påpekte at risikoen for dobbel renteheving, altså et kvart prosentpoeng, har økt.
Feds rentebeslutning i kveld kan påvirke børser og renter over hele verden, også norske De fleste venter at renten holdes uendret på 5–5,25 prosent Olav Chen, leder for allokering og globale renter i Storebrand, tror Fed holder renten uendret men at budskapet vil være "haukete" (peke mot ytterliger heving fremover) Inflasjonsbekjempelse og arbeidsledighet påvirker Fed-beslutningen Feds uttalelser om fremtidige hevinger vil avgjøre børsreaksjonen, ifølge Chen Feds beslutninger vil også ha innvirkning på Den europeiske sentralbanken (ESB) og Norges Bank